Roma president: vile oli täielik nali, vajame VAR-i (8)
AS Roma president James Pallotta kritiseeris eileõhtuse Meistrite liiga poolfinaali kohtunike tööd ja lisas, et videokohtunike kaasamine on hädavajalik.
4:2 võidust Olimpicol Romale ei piisanud, kahe mängu kokkuvõttes edenes Liverpool 7:6 - Pallotta tõi aga välja kõik olukorrad, kus Romale liiga tehti.
"On päevselge, et Meistrite liiga vajab VAR-i, sest sellised asjad ei saa läbi minna," rääkis Pallotta ESPN-ile. "Vaadake korduseid. Džeko ei olnud 49. minutil suluseisus, kui väravavaht ta maha võttis. 63. minuti Alexander-Arnoldi käega mäng oli selge kõigile üle maailma, välja arvatud mõnele mehele väljakul. 67. minutil võeti Patrik Schick karistusalas maha."
"63. minuti olukord oleks pidanud olema ka punane kaart. Veelkord, Liverpool on fantastiline meeskond ja edu neile, aga kui me VAR-i kasutusele ei võta, jäävad vilepartiid sellisteks täielikeks naljadeks."